**BARUCH DE SPINOZA**

MJESTO: Rodio se u obitelji sefardskih Židova, živio je u Amsterdamu, u Haagu i još nekim manjim nizozemskim gradovima.

VRIJEME: 1632. – 1677.

ZANIMLJIVOST: Bio je ekskomuniciran – izopćen iz židovske zajednice jer je religijske spise promatrao s povijesnog aspekta, a židovstvo i kršćanstvo kao prekrute i formalne. Nakon tog događaja latinizirao je ime u Benedikt, a za život je uglavnom zarađivao bruseći optička stakla.

VAŽNOST: Razradio je impozantan monistički sustav, a svojim je determinizmom anticipirao mnoge novije znanstvene teze. Zastupao je progresivne ideje o ljudskim pravima i slobodama.

DJELA: „Etika“, „Teološko-politički traktat“

METODA: dedukcija

* glavno djelo – „**Etika (geometrijskim redom izložena)**“ **–** iz definicija i aksioma izvodi postavke

CILJ – je ljudska sreća koja je moguća samo kad se pronađe jedinstvo s bitkom (Bogom)

* „*Pošto me iskustvo poučilo da je sve ono što se čini uobičajeni sadržaj života i ništavno... odlučih se konačno istražiti postoji li uopće nešto što je istinsko i znatljivo dobro.*“
* budući da je čovjek dio prirode tek nakon spoznaje o biti prirode (ontologija), doći će se do odgovora na pitanja vezana za ljudski život (etika): „*No ono što bi ta priroda bila, pokazat ćemo prema mjestu gdje se nalazi, naime u spoznaji jedinstva duha s čitavom prirodom.*“

MONIZAM – Spinoza vjeruje u jedinstvo svijeta i time prevladava Descartesovu tezu o podvojenosti

* SUPSTANCIJA – slaže se s Descartesovim određenjem s time da je on opisuje riječima „ono *što jest u sebi i što se sobom poima; to jest ono, čijem pojmu nije potreban pojam druge stvari, da bi iz njega bio stvoren.*“
  + *CAUSA SUI* – uzrok same sebe – supstancija postoji sama po sebi
  + PANTEIZAM – supstancija je „***Bog ili priroda***“ („*Deus sive natura*“) *–* slogan Spinozinog panteizma
    - postoji samo jedna supstancija koju Spinoza izjednačava s Bogom, odnosno s prirodom
    - Bog je sveukupnost svega, odnosno cijeli je svijet Bog
    - kreator (Bog) je izjednačen s kreacijom (priroda, svijet)
* ATRIBUTI – Bog se može manifestirati na mnoštvo načina, a ljudima su spoznatljiva dva osnovna oblika nastupa
  + **atributi mišljenja** i **atributi protežnosti**
* *NATURA NATURANS* – stvaralačka priroda
  + to su supstancija i atributi
* *NATURA NATURATA* – stvorena priroda
  + MODUSI – pojedinačne misli ili stvari, konačna bića, stanja supstancije
* FILOZOFIJA IDENTITETA – modusi mišljenja i modusi protežnosti se u konačnici podudaraju (i jedni i drugi izraz su jednog Boga, jedne prirode, jedne supstancije)
  + to je paralelizam modusa: „***Red i veza ideja su jednaki kao red i veza stvari.***“
  + kod čovjeka su i duh i tijelo dva različita izričaja jedinstvene osobe

DETERMINIZAM – „*u prirodi stvari ništa nije slučajno*“ – sve ima svoj uzrok

* Bog (priroda) djeluju preko prirodnih zakona koji sve određuju, tako da ništa nije slučajno, nego je uzrokovano nizom neizbježnih kauzalnih veza

**ETIKA** – Spinoza pokušava naći odgovor na pitanje „Kako živjeti?“

SLOBODA – ograničena je determinizmom, tj. prirodnim zakonima

* „*Nemoguće je da čovjek nije dio prirode i da ne ide za njezinim općim redom.*“
* NUŽNOST – sloboda je **spoznata nužnost**
  + onaj tko spozna prirodne zakone i u skladu s njima živi je najslobodniji
  + „*Ljudi griješe kada misle da su slobodni, a to se mnijenje sastoji samo u tome što su svjesni svojih djelovanja ne poznavajući uzroke kojima su determinirani.*“

AFEKTI – strasti, intenzivni osjećaji koji mogu nadvladati razum

* čine nas najneslobodnijima, a utječu i na duh i na tijelo
* trebamo se vladati prema razumu, a odbaciti zamućenost koju nam daje vladavina afekata
* usavršavanjem razuma bolje shvaćamo svijet i time smo sretniji

INTELEKTUALNA LJUBAV PREMA BOGU – vrhunac ljudskog života

* čak i najintenzivniju emociju – ljubav, Spinoza promatra racionalistički
* najviši je vid ljubavi intelektualna ljubav duha prema Bogu, to je dio beskrajne ljubavi kojom Bog samoga sebe voli
* moguća je jer je čovjek racionalno biće koje može shvatiti racionalnost svijeta, sagledati svijet, tj. Boga „*pod vidom vječnosti*“
  + razum ne zahtijeva ništa što bi prirodi bilo proturječno, drugim riječima, živjeti u skladu s prirodom znači živjeti u skladu sa samim sobom.
* to je daleko više od tradicionalnog vjerskog osjećaja.
* spoznati svijet i sebe te živjeti u skladu s tom spoznajom nije lagan zadatak; o tome svjedoči i posljednja rečenica „Etike“: „*Ali sve je uzvišeno i sve tako teško, kao što je i rijetko.*“

**FILOZOFIJA POLITIKE**

* sposobnost pojedinca, svatko ima pravo učiniti sve ono što je kadar učiniti (Hobbesov utjecaj)
  + ipak, nastankom države prelazi se s prirodnog na mnogo razumnije, građansko pravo

DRŽAVA – državi je svrha jamčenje **sloboda građanima** (a ne držanje u strahu)

* *„U slobodnoj državi svakome je dopušteno misliti što hoće i govoriti što misli.*“
* odvajanje crkve od države – država ne bi smjela financirati nikakve religijske građevine, nego bi ih trebali financirati građani o vlastitom trošku, ako to žele

